NaiveNeuron/SloPal huggingface dataset:
M. Kotian, poslanec: (2007-02-06):
Navrhujem zmenu znenia, a to v § 25 ods. 2 písm. c) zmeniť text nasledovne: „zabezpečiť každoročne overenie hospodárnosti prevádzky sústavy tepelných zariadení po odberné miesta“. Zdôvodnenie. V súčasnosti je na Slovensku poverenie hospodárnosti prevádzky sústavy tepelných zariadení po odberné miesta legislatívne zakotvené v § 25 ods. 2 písm. c) zákona č. 627/2004 Z. z. o tepelnej energetike. Nevýhodou v súčasnosti platného znenia je, že overenie je povinné len raz za 3 roky a týmto sa výrazne skresľujú výsledky monitorovania energetickej efektívnosti, znižuje sa tlak na dodávateľov tepla, na udržiavanie vysokej technickej úrovne, tepelnotechnických zariadení. Poverenie hospodárnosti prevádzky sústavy tepelných zariadení po odberné miesta považujem za jeden z účinných mechanizmov energetickej účinnosti, ako je to definované v čl. 3 smernice 2006/32/ES, európskej smernice o účinnosti konečného využitia energie a energetických službách. Vzhľadom na ciele smernice dosiahnuť úsporu energie 9 % za deväť rokov a na skutočnosť, že spotreba tepla obyvateľstva predstavuje viac ako 23 %, považujeme za dôležité sledovať vývoj úspor energie v tejto oblasti každoročne, aby bolo možné získané údaje korektne vyhodnotiť a navrhnúť adekvátne opatrenia a podporu úspor energie v oblasti zásobovania teplom. Vážený pán spravodajca, zároveň žiadam, aby bol vyňatý zo spoločnej správy bod 11 na samostatné hlasovanie. Ďakujem pekne.
Paška, Pavol, predseda NR SR (2013-09-11):
(Hlasovanie.) 142 prítomných, 131 bolo za, 11 sa zdržali. Návrhy sme schválili. Ďakujem pekne, pán spravodajca . Pán poslanec Babič uvedie v prvom čítaní hlasovanie o vládnom návrhu zákona č. 261 o prevencii závažných priemyselných havárií. Je to tlač 664. (Hlasovanie o vládnom návrhu zákona, ktorým sa mení a dopĺňa zákon č. 261/2002 Z. z. o prevencii závažných priemyselných havárií a o zmene a doplnení niektorých zákonov v znení neskorších predpisov , tlač 664.)
Kamenický, Ladislav, poslanec NR SR (2021-05-27):
Ďakujem pekne. Čiže keď pán Pročko môže, tak keď ja som zlodej, tak on je absolútny hlupák, lebo nevie, o čom rozpráva tuto. Musím povedať, pán predseda parlamentu, áno, táto téma nie je jednoduchá a išiel si absolútne po povrchu, absolútne bez toho, že by si absolútne vedel, o čom hovoríš. Ak vydržíš, pán predseda, tak ja sa v rozprave vyjadrím k tomu, ako ste strašne ušetrili, ako strašne ste šetrili. A budem hovoriť konkrétne čísla. A nezatracujme účtovníctvo. Účtovníctvo je verný obraz toho, čo sa tu deje. To nie je o tom, čo tu narozprávame, čo si niekto povie, ale ako sa to prejavuje v tých konkrétnych faktoch, konkrétnych číslach. Ďakujem pekne.
Pfundtner, Edita, poslankyňa NR SR (2016-09-06):
Ďakujem veľmi pekne a ďakujem zároveň aj pani poslankyni za jej vystúpenie. Ja som bola veľmi rada, že dokázala aj pochváliť predložený vládny návrh zákona. Popritom však poukázala aj na podľa nej slabé miesta. Ale musím k tomu povedať, že našou ambíciou alebo ambíciou pani ministerky rozhodne nebolo odstrániť jedným čarovným prútikom všetky nekalé praktiky a všetky neduhy a naozaj nekalé obchodné praktiky, ktoré, s ktorými sa dlhodobo stretávame. Sama ste povedali, že ani dobrý schránkový zákon nedokáže zabrániť určitej zvyklosti, nazvem to tak, ako ste to hovorili vy, podojiť štát. A ja naozaj súhlasím s vami, že jedným z najväčších problémov je spravodlivo potrestať. Ale musíme si uvedomiť, že, žiaľ, sme niekedy, alebo tí prokurátori, o ktorých ste hovorili, sú v dôkaznej núdzi. Možno so mnou niektorí kolegovia tu v sále nesúhlasia. Možno pán poslanec Lipšic bude oponovať, že nie je to tak. Ale ja si dovolím tvrdiť, že niekedy naozaj tá dôkazná núdza je a niekedy, žiaľ, ten zločin je míľovými krokmi pred nami, čomu ani tento schránkový zákon asi nedokáže zabrániť. Sama ste povedala, že prax je, že ani silné, ekonomicky silné a veľké štáty nedokážu vypátrať tých konečných užívateľov výhod. Ale my to nechceme, my sa nechceme vzdať. Proste my chceme urobiť, možno týmto malým krokom predsa len dosiahnuť nejaký výsledok. A ja verím, že sa nám to podarí. A nechcem zas na druhej strane to... (Prerušenie vystúpenia časomerom.)
Kavecká, Monika, poslankyňa NR SR (2022-12-08):
Ďakujem. Pán predseda, v rozprave k návrhu zákona nevystúpil žiaden poslanec. Môžeme pristúpiť k hlasovaniu o bodoch zo spoločnej správy. Spoločná správa obsahuje deväť bodov. Dajte, prosím, hlasovať o bodoch 1,2,4,6,7,9 spoločne s návrhom gestorského výboru schváliť.
Mojš, Milan, poslanec NR SR (2016-10-14):
Ďakujem. Vážený pán predsedajúci, dovoľte mne, prosím, ako určenému spravodajcovi výboru predniesť spoločnú správu výborov Národnej rady Slovenskej republiky o výsledku prerokovania návrhu na vyslovenie súhlasu Národnej rady s Protokolom o zmene Dohody o zriadení a činnosti Medzinárodnej banky hospodárskej spolupráce. Predseda Národnej rady rozhodnutím č. 253 z 26. septembra 2016 pridelil návrh na vyslovenie súhlasu na prerokovanie týmto výborom: Výboru Národnej rady pre financie a rozpočet a ústavnoprávnemu výboru. Za gestorský výbor určil výbor pre financie a rozpočet. Uvedené výbory prerokovali predmetný návrh na vyslovenie súhlasu s uvedeným návrhom v stanovenom termíne. K predmetnému návrhu zaujali výbory toto stanovisko: Odporúčanie pre Národnú radu Slovenskej republiky s návrhom vysloviť súhlas a rozhodnúť, že ide o medzinárodnú zmluvu podľa čl. 7 ods. 5 ústavy, ktorá má prednosť pred zákonmi. Výbor pre financie a rozpočet a ústavnoprávny výbor. Z uznesení výborov uvedených pod bodom II tejto správy nevyplynuli iné návrhy. Gestorský výbor na základe stanovísk výborov vyjadrených v ich uzneseniach odporúča Národnej rade podľa čl. 86 písm. d) Ústavy Slovenskej republiky vysloviť súhlas s protokolom a rozhodnúť o tom, že ide o medzinárodnú zmluvu podľa čl. 7 ods. 5 Ústavy Slovenskej republiky, ktorá má prednosť pred zákonmi. Predmetná spoločná správa výborov bola schválená uznesením gestorského výboru č. 85 z 11. októbra 2016. Výbor ma určil za spoločného spravodajcu výborov. Zároveň ma poveril predniesť správu na schôdzi Národnej rady a navrhnúť Národnej rade postup pri hlasovaní. Návrh na uznesenie Národnej rady je prílohou tejto správy. Ďakujem. Prosím, pán predsedajúci, otvorte rozpravu.
Pamula, Peter, poslanec NR SR (2018-06-13):
Pán predsedajúci, dajte, prosím, hlasovať o tom, že Národná rada v súlade s rozhodnutím predsedu Národnej rady prerokuje predložený návrh zákona na prerokovanie, dáva na prerokovávanie výborom: Ústavnoprávnemu výboru Národnej rady Slovenskej republiky, Výboru Národnej rady Slovenskej republiky pre hospodárske záležitosti a Výboru Národnej rady Slovenskej republiky pre pôdohospodárstvo a životné prostredie. Ďalej aby za gestorský výbor určila hlasovaním Výbor Národnej rady Slovenskej republiky pre hospodárske záležitosti a aby určené výbory návrh zákona prerokovali do 7. septembra 2018 a v gestorskom výbore do 10. septembra 2018.
Laurenčík, Milan, podpredseda NR SR (2022-03-24):
Prosím, prezentujme sa a hlasujme o návrhu pána spravodajcu. (Hlasovanie.) Prítomných 123, za 109, proti 12, zdržali sa 2, hlasovali všetci. Konštatujem, že sme návrh schválili. A pristúpime teda k tretiemu čítaniu o návrhu zákona. Otváram rozpravu v rámci tohto čítania. Pýtam sa, či sa hlási niekto do rozpravy. Konštatujem, že nie. Vyhlasujem rozpravu za skončenú. Pristúpime teraz k hlasovaniu o návrhu zákona ako o celku. Pán spoločný spravodajca, prosím, uveďte odporúčanie gestorského výboru.
Gajdoš, Peter, minister obrany SR (2018-05-17):
Vážený pán predsedajúci, vážené panie poslankyne, páni poslanci. Vážený pán poslanec Dostál, fínsky novinár Magnus Berglund ma oslovil prostredníctvom e-mailu 26. marca 2018, v ktorom ma požiadal o krátke interview, pričom sám navrhol konkrétny termín stretnutia 4. alebo teda 5. apríla, konkrétne, 2018. Samozrejme, určite rozumiete tomu, že ako ústavný činiteľ mám dlhodobý pracovný program a úlohy z neho vyplývajúce. V tomto prípade išlo konkrétne o výjazdové zasadnutie vlády do okresov Sabinov a v Prakovciach na východnom Slovensku. Mojou povinnosťou ako člena vlády je, samozrejme, zúčastňovať sa na takýchto rokovaniach. Neviem, ako sa staviate vy k svojim povinnostiam poslanca v Národnej rade Slovenskej republiky. Verím však, podľa toho, jak vás vidím vystupovať, že veľmi zodpovedne, a ja taktiež, pristupujem k svojej funkcii ministra obrany taktiež zodpovedne, a preto som sa zúčastnil uvedeného rokovania. A určite, že v tomto termíne, kedy sú rokovania vlády Slovenskej republiky, si nebudem plánovať, prepáčte, akékoľvek stretnutia s novinármi. O tom, že v čase navrhovaného stretnutia mám iné pracovné povinnosti, bol pán menovaný novinár písomne, samozrejme, informovaný a zároveň sme mu ponúkli alternatívu zúčastniť sa na tlačovej konferencii, ktorú pripravujeme s odborníkmi po vyhodnotení vojskových skúšok. Následne som sa však v menovanom denníku dočítal, že pán Magnus Berglund by si musel v prípade iného termínu stretnutia alebo účasti na tlačovej konferencii opätovne kúpiť letenku na Slovensku. Pán poslanec, asi vy sám uznáte, že pri tak náročnom rezorte, akým je rezort ministerstva obrany, nie je možné stretávať sa s kýmkoľvek takpovediac na počkanie, ale ešte v čase, kedy máte iné oficiálne pracovné povinnosti. Neviem si predstaviť pracovať systémom, že sa s každým jedným novinárom, ktorý si sám vopred určí termín bez akéhokoľvek kompromisu alebo možnosti kompromisu, sa ihneď osobne stretnem. Myslím, že to tak nefunguje nikde vo svete. Ja predsa nemôžem byť riadený a úlohovaný novinármi. Ak mi takýto príklad uvediete, napríklad, že náš novinár určí talianskej ministerke obrany, že sa s ňou stretne 15. mája, poviem príklad, o 14.00 hodine, a ona ho naozaj prijme, tak budem veľmi prekvapený. Čiže ak to zhrniem, s pánom novinárom Magnusom Berglundom sme komunikovali, ponúkli sme mu alternatívu, ktorú neprijal, a dovolím si tvrdiť, že ak by mu skutočne išlo o pravdu, tak by stál aspoň minimálne o písomné stanovisko, ktoré nepožiadal, alebo by sa priamo prispôsobil našej ponúkanej alternatíve na stretnutie. Ako príklad môžem uviesť dnešný telefonát, esemesku nemenovaného novinára z BBC, kde teda rád by videl lietajúce MIG-y29 ešte pred 29. júnom, pretože potrebuje dať reportáž do novín, a že teda v žiadnom prípade nemôže 14. 6. a 21. 6., pretože je pracovne zaťažený, ale že aby som si našiel čas naňho, aby som ho doprovodil ja alebo niektorý z mojich zástupcov. Čiže takto skutočne pracovať nemôžem. Ďakujem za pozornosť. Myslím, že som vám zodpovedal všetko. Ďakujem. Som pripravený odpovedať na ďalšie otázky.
Bugár, Béla, podpredseda NR SR (2010-10-19):
Pán predseda, chcem vás upozorniť, že o 11.00 hod. pristúpime k hlasovaniu. Ja vás nechcem obmedzovať, ale už 50 minút sa snažíte presvedčiť poslancov, takže ideme hlasovať, takže tú myšlienku môžete dokončiť, ale o 11.00 hod. ideme hlasovať.
Ľ. Vážny, minister dopravy, pôšt a telekomunikácií SR: (2006-12-13):
Hlavným cieľom predloženého vládneho návrhu zákona je dosiahnuť úplnú kompatibilitu s právom Európskej únie, upravujúcim námornú plavbu, a to najmä v oblasti spoločných pravidiel a noriem pre organizácie vykonávajúce inšpekcie a prehliadky a pre príslušné činnosti námorných úradov. Európska únia upozornila Slovenskú republiku na neúplnú transpozíciu príslušnej smernice a požaduje, aby bol tento deficit čo najskôr odstránený. Vo vládnom návrhu zákona sú ďalej zapracované zmeny a doplnky smernice Európskeho spoločenstva a medzinárodných dohovorov, týkajúce sa najmä zabráneniu znečisťovania mora z lodí, využívania prístavných zberných zariadení na lodný odpad, ako aj bezpečnosti námornej plavby, na čo v ostatnom čase kladie veľký dôraz Európska únia a Medzinárodná námorná organizácia. Vládny návrh zákona zohľadňuje aj niektoré praktické poznatky z uplatňovania zákona v námornej plavbe v súvislosti s rozšírením ekonomického priestoru po vstupe Slovenskej republiky do Európskej únie. Vládny návrh zákona je v súlade s Ústavou Slovenskej republiky, platným právnym poriadkom Slovenskej republiky, ako aj s medzinárodnými zmluvami, ktorými je Slovenská republika viazaná. Vládny návrh zákona nemá dopad na štátny rozpočet, rozpočty obcí a vyšších územných celkov, životné prostredie, zamestnanosť ani na podnikateľské prostredie. Dovoľujem si vás požiadať o podporu pri prerokovaní predloženého vládneho návrhu zákona a o jeho schválenie v prvom čítaní. Ďakujem.
Dostál, Ondrej, poslanec NR SR (2018-05-11):
Ďakujem, pán podpredseda, za korektný prístup a rovný meter ku koaličným a opozičným poslancom. Pán poslanec Farkašovský, ďakujem veľmi pekne, že ste ako jediný z mnou oslovených koaličných poslancov zareagovali faktickou poznámkou. Už tak nie som celkom spokojný s tým, že ste v podstate nezareagovali na to, čo som hovoril, lebo ja som sa vás pýtal, že v čom je tá sloboda slova na Slovensku tak nadštandardná a čo by sme mali z nej ubrať. A vy ste mi argumentovali, že sme na 27. mieste v rebríčku slobody tlače. To teda znamená, že by sme mali urobiť nejaké opatrenia, aby sme klesli niekde nižšie? Alebo v čom je problém? Čo je zlé na tom, v čom je priveľa slobody? A teda priznám sa, že celkom som nerozumel tej vašej poznámke o tom, že vo vyspelých krajinách robia investigatívu 40-roční a nie nejakí 20-roční holobriadkovia. To teraz ste hovorili, ja neviem, o Jánovi Kuciakovi, že nebol kompetentný robiť to, čo robil? Alebo, alebo v čom je problém? Ja som takisto ako 22-ročný robil komentátora v celoštátnom denníku, čo asi nie je úplne štandardné v západných demokraciách. No ale, bohužiaľ, taká bola doba. A to, či je niekto kvalitný novinár, teraz nehovorím o sebe, teraz hovorím o Jánovi Kuciakovi, alebo nie je kvalitný novinár, sa nemeria tým, koľko má rokov. Meria sa to tým, čo píše, ako píše. Ak máte nejaké výhrady k jeho práci alebo k práci slovenských investigatívcov, tak pokojne ich prezentujte, ale nepoužívajte tu pochybné argumenty o ich veku. Ďakujem. (Potlesk.)
V. Novotný, poslanec: (2010-02-10):
Naozaj keď som diskutoval so zástupcami Asociácie súkromných lekárov, ale aj s mnohými všeobecnými lekármi na východe Slovenska, ale aj v Trnavskom a Trenčianskom kraji, mnohí mi hovorili to isté, že sa trochu obávajú toho, že keď sa zruší povinnosť slúžiť, teda bude to na báze dobrovoľnosti, či vôbec bude o to záujem. Ja si zas na druhej strane myslím, že ak zrušíme cenovú reguláciu a umožníme, aby bola táto služba lepšie zaplatená zo strany zdravotných poisťovní, a následne ten, ktorý prevádzkuje pohotovosť, bude mať záujem mať slúžiacich lekárov, bude to znamenať lepšie odmeňovanie pre lekárov. Na druhej strane v zákone o poskytovateľoch, ktorý sme posunuli do druhého čítania, vo vládnej novele je napísané aj to, aby internisti a pediatri mohli slúžiť pohotovosť. Je to dobrý krok práve k tejto dobrovoľnosti, to znamená, aby aj lekári z nemocnice, ak budú mať záujem si privyrobiť na pohotovosti, mohli ju slúžiť. Ale ešte raz sa musím opýtať, kto ju bude slúžiť, keď hodinová mzda sa pohybuje niekde okolo 2 eur v priemere, 3 eur v priebehu víkendu. Naozaj to ohodnotenie je tak nízke, že nikto o to záujem nemá. Ďakujem.
M. Číž, podpredseda NR SR: (2007-11-28):
Teraz v rozprave vystúpi pán poslanec Jozef Mikuš a pripraví sa pán poslanec József Berényi.
Grendel, Gábor, podpredseda NR SR (2022-12-02):
Dve faktické poznámky na vystúpenie pána poslanca Mazureka. Ako prvý pán poslanec Kočiš.
Bugár, Béla, podpredseda NR SR (2017-09-13):
Ako posledný v rozprave vystúpi pán poslanec Dostál. Nech sa páči.
Fico, Robert, predseda vlády SR (2012-05-09):
Ďakujem pekne za faktické poznámky k môjmu vystúpeniu. Využijem na to, čo chcem povedať, to, čo naznačil vo svojom vystúpení pán poslanec Martvoň, ktorý povedal, že Slovensko ako členský štát NATO je dnes obkolesený, s výnimkou Ukrajiny, členskými štátmi NATO a nehrozí pravdepodobne žiadna invázia. Ale uvedomme si, vážené dámy a páni, že je tu iný nepriateľ, ktorého ja nazývam. A tento nepriateľ je armáda ľudí, ktorí sú frustrovaní, nahnevaní a sociálne napätí. A buď ich spoločne zvládneme v štandardnom demokratickom dialógu, buď ponúkneme týmto ľuďom riešenia, ktoré budú výsledkom štandardného súboja medzi opozíciou a vládou, ktoré budú výsledkom štandardného sociálneho dialógu, alebo ponecháme týchto ľudí politickým stranám, ktoré, podobne ako v Grécku, dotiahli túto krajinu opäť k ďalším predčasným parlamentným voľbám. Preto toto by som dnes považoval za najväčšiu výzvu, na ktorú sa musíme všetci sústrediť, a aj preto sa snažíme zo všetkých síl vyvíjať úsilie, aby na Slovensku po parlamentných voľbách, ktoré boli teraz v marci, bolo podstatne viac pokoja, kľudu a stability a najmä atmosféry na prijímanie rozhodnutí, ktoré nebudú pre nikoho ľahké. Verte mi, pre nikoho nebudú ľahké. Myslím si, že ani pre vás, predstaviteľov opozície. Ďakujem pekne. (Potlesk.)
Jurinová, Erika, podpredsedníčka NR SR (2014-11-09):
Kľud, páni poslanci, prosím vás. A buďte slušní. (Reakcia z pléna.)
B. Bugár, podpredseda NR SR: (2002-11-07):
Teraz dávam slovo spravodajcovi, členovi navrhnutého gestorského výboru, ktorým je výbor pre obranu a bezpečnosť, poslancovi Jozefovi Šimkovi, a prosím ho, aby informoval Národnú radu o prerokovaní a výsledku prerokovania tohto návrhu vo výbore.
B. Bugár, podpredseda NR SR: (2001-10-04):
Pýtam sa pani ministerky, či chce zaujať stanovisko k rozprave. Nech sa páči. B. Schmögnerová, ministerka financií SR: Ďakujem pekne. Nechcem teraz podrobne vykladať, prečo nie je prijateľný pozmeňujúci návrh pána poslanca Oberhausera. Poprosím vás, aby ste ho nepodporili. Ďakujem pekne.
P. Paška, predseda NR SR: (2008-02-07):
Takže, pani poslankyňa Tóthová, nech sa páči, máte slovo. Aj som pani poslankyňu uviedol, keď som čítal zoznam. Ospravedlňujem sa. Nech sa páči, máte slovo, pani poslankyňa.
Šipoš, Michal, poslanec NR SR (2024-10-23):
Ďakujem pekne. Ja chcem podporiť kolegu poslanca Pročka. Tiež si myslím, že dáva väčší zmysel, aby cestovný ruch a šport boli pridelené pod hospodársky výbor. Pozrel som si krátku analýzu. Cestovný ruch podľa údajov, analýz rôznych tvorí na Slovensku v súčasnosti približne 1,4 % HDP. V susednej Českej republike tvorí cestovný ruch 4 % HDP, v Poľsku je to dokonca 5,2 % a v Maďarsku 6,3. Ak máme postupovať a máme teda vyjsť v ústrety hlavnému iniciátorovi vzniku ministerstva cestovného ruchu a športu pánovi Dankovi, ktorý hovorí o tom, že by to mala byť silná zložka a malo by sa k tomu pozrieť fakt seriózne z pohľadu hospodárstva, aby to bola pevná súčasť nášho hospodárstva a Slovensko má potenciál, čo sa týka prírody, čo sa týka možno aj zimných športov a ďalších odvetví na to, aby keď by sme to poctivo budovali, keby sme do toho poctivo dávali peniaze, keby sme sa na to pozerali systematicky, tak určite má význam, aby cestovný ruch a šport boli významnou súčasťou tvorby HDP, tak ako je to v iných okolitých krajinách. A tiež si osobne myslím aj to, čo povedala pani poslankyňa Turčanová, že školstvo na Slovensku má toľko problémov, že možno na tri-štyri volebné obdobia, keby sa poctivo k tomu pristupovalo na tom výbore, tak sa nevyriešia všetky problémy, ktoré sú tam. Myslím teraz reforma, ktorá prebieha, vysoké školstvo, vieme o kopec problémoch, ktoré máme v tomto rezorte. Takže osobne si tiež myslím, že pán Pročko, to, čo povedal, má logiku, má to zmysel a tiež sa prikláňam k tomu, aby to bolo pripojené k hospodárskemu výboru. Ďakujem pekne.
M. Hort, podpredseda NR SR: (2007-10-29):
Ďalej s faktickou poznámkou, pán poslanec Marian Záhumenský, nech sa páči.
Sulík, Richard, predseda NR SR (2010-10-19):
Ďakujem. Prezentujte sa a hlasujte. (Hlasovanie.) Prítomných 145 poslancov, hlasovalo 77 za, 2 boli proti, 66 sa zdržali. Národná rada pridelila tento návrh zákona výborom, určila gestorský výbor a príslušné lehoty výborom na jeho prerokovanie v druhom čítaní. Ďakujem pekne. Naše hlasovanie končí. Ja by som ešte poprosil členov grémia do zasadačky. A náš hosť pán Harabin má slovo, môže dokončiť svoj prejav.
M. Číž, podpredseda NR SR: (2008-11-27):
Chcete ešte reagovať, pán minister?
B. Bugár, podpredseda NR SR: (2005-11-08):
D. Bollová, poslankyňa: Ďakujem pekne, pán podpredseda. Pán kolega Hort, chcem vás ubezpečiť, že komunisti nie sú hlásnou trúbou nikoho, majú svoj rozum a svoje názory. Chcela by som sa spýtať, čou hlásnou trúbou ste vy, pán Hort. Ceny potravín, ako hovoríte, podľa vás teda klesli? Pravicová tlač uverejnila štatistiku o. i. i o tom, že dnes za jednu korunu kúpia občania toľko, ako v roku 1989 kúpili za 17 halierov. Pán Hort, ak mám správne vedomosti, vy ste neskončili ani  Harvard ani Cambridge. Čo to hovoríte o sovietskych neokolonialistoch? Máte tak ako váš patrón mimoriadnu schopnosť na otázku, koľko je hodín, odpovedať, že zajtra bude pršať. Hovoríme totiž o návrhu na predčasné voľby, nie o americkom neokolonializme. Ďakujem. (Potlesk.)
Dvořák, Oskar, poslanec NR SR (2024-05-09):
Ďakujem za príspevok, pani ministerka. Ja súhlasím s vami, že naozaj nie je dôvod na osočovanie, tak budem to brať ako vaše ospravedlnenie za pána Rašiho, čo tu predviedol. A chcel by som teda prejsť k tej veci. Tu naozaj nikto nečaká, že predstavíte a vyriešite všetky tie problémy do ôsmich mesiacov. Ale my od vás očakávame, že ich začnete riešiť a prídete tu s tými riešeniami, že teraz už je ten najvyšší čas, aby ste nám ukázali, ako to chcete riešiť. Pretože, prepáčte, ale to, čo zatiaľ predstavuje v parlamente, to sú technické drobné riešenia. To je kvapkanie vodovodu. Všetky tie veci, ktoré ste hovorili, o skracovaní ordinačných hodín, o tej, o tých ambulantných pohotovostiach, o tých 80-tisícoch, mimochodom ktoré som naštartoval ja s mojím tímom. A keď ste hovorili, že neexistuje vízia na VAS-ku, tak tá vízia tam je, to sme všetko naštartovali s mojím tímom. Ale to sú, toto, to, čo sa deje, tie ambulantné pohotovosti, to sú len kvapky v mori, my potrebujeme niečo radikálnejšie, potrebujeme nejak predstaviť, budeme zo všeobecných lekárov premieňať na pediatrov, internistov viac využívať na bežnú starostlivosť, ako to robia Česi? My potrebujeme takýto rozsah riešení. Čiže, čiže toto bola tá hlavná výtka, že my už by sme tu v parlamente mali niečo vidieť. Čo sa týka tej samotnej NAKY a tej spišskej nemocnice, to nie sú informácie, ktoré si ťaháme z prstu. Ja to tu mám vytlačené, to sú medializované informácie z televízie Markíza, kde sú priamo vyjadrenia policajnej hovorkyne, ktorá hovorí, že tá NAKA a ten OLAF to prešetrujú. Čo sa týka tých samotných Rázsoch, nás nezaujíma tá genéza a ten historický exkurz. Nás zaujíma to, že pred dvomi týždňami ste podpísali zmluvu a my by sme chceli vedieť, čo tie zmluvy znamenajú a že by ste to mali už teda komunikovať. Že my by sme sa nemali dozvedať naozaj len z tých, z tých samotných zverejnených zmlúv. A čo sa týka tých súkromných zdrojov z plánu obnovy, ja to naozaj nekritizujem, je to dobré, ale ja som akurát povedal, že tými výstavbami, čo sa chválite, tak naštartovala ich minulá vláda z plánu obnovy.
Blaha, Ľuboš, podpredseda NR SR (2023-12-13):
Na vaše vystúpenie, pani poslankyňa, evidujem dva, štyri, šesť, sedem, myslím, že sedem faktických poznámok. Takže ako prvá alebo ako prvý s faktickou poznámkou sa prihlásil pán poslanec Jozef Pročko. Nech sa páči.
Jakab, Július, poslanec NR SR (2024-02-21):
Ďakujem veľmi pekne. Ďakujem navrhovateľke za predloženie veľmi potrebného zákona. Povedali sme si o ňom všetko, aj čo sa týka Roberta Fica, ktorý roky hovoril, že takýto zákon je potrebný, aj všetkých nespokojných, aj všetkých nespokojných ľudí a poslancov, ktorí stále poukazujú na niekoho majetky. Poďte prijať tento zákon a budete vidieť majetky všetkých, aj ako ich nadobudli a že či to bolo v súlade so zákonom. Na záver veľmi krátko a jednoducho, chcem vyzvať prezidentského kandidáta, a zároveň predsedu parlamentu Petra Pellegriniho, aby si nerobil srandu z Ústavného súdu, aby zbytočne nenaťahoval lehotu a aby okamžite poslal novelu Trestného zákona na zverejnenie v Zbierke zákonov. Ďakujem pekne.
Bagačka, Michal, poslanec NR SR (2018-12-06):
Ďakujem za slovo. Vážený pán predsedajúci, v rozprave vystúpili dvaja páni poslanci, pani poslankyňa Kiššová a pán poslanec Ivan, nebol podaný žiadny pozmeňujúci ani doplňujúci návrh. Teraz pristúpime k hlasovaniu o pozmeňujúcich a doplňujúcich návrhoch zo spoločnej správy nasledovne: o bodoch 1 až 9 a 11 až 21 spoločne s odporúčaním schváliť.
Pellegrini, Peter, predseda NR SR (2015-11-24):
Pán poslanec Hlina.
T. Glenda, poslanec: (2010-02-02):
Teraz pristúpime k hlasovaniu o pozmeňujúcom návrhu z rozpravy, ktorý predložil poslanec Pelegrini.
Goga, Pavol, poslanec NR SR (2014-09-10):
Ďakujem za slovo. Vážený pán predseda, kolegyne, kolegovia, dovoľte mi, aby som predložil zápisnicu o výsledku tajného hlasovania o návrhu na odvolanie členov Súdnej rady Slovenskej republiky zvoleného Národnou radou Slovenskej republiky, ktoré sa konalo 10. septembra 2014. Na tajné hlasovanie o návrhu na odvolanie člena Súdnej rady Slovenskej republiky zvoleného Národnou radou Slovenskej republiky bolo vydaných a poslanci si osobne prevzali 82 hlasovacích lístkov, teda na voľbe, teda na hlasovaní bolo prítomných 82 poslancov. Po vykonaní tajného hlasovania overovatelia Národnej rady Slovenskej republiky spočítali hlasy a zistili, že v tajnom hlasovaní o návrhu na odvolanie člena Súdnej rady Slovenskej republiky všetci poslanci odovzdali hlasovacie lístky. Z 82 odovzdaných hlasovacích lístkov bolo 0 neplatných. Z 82 platných hlasovacích lístkov overovatelia zistili, že o návrhu na odvolanie Dušana Čima z funkcie člena Súdnej rady Slovenskej republiky hlasovalo za 82 poslancov, proti 0 poslancov, zdržalo sa hlasovania 0 poslancov. Na schválenie návrhu na odvolanie člena Súdnej rady Slovenskej republiky je potrebný súhlas nadpolovičnej väčšiny hlasov prítomných poslancov Národnej rady Slovenskej republiky. Overovatelia konštatujú, že v tajnom hlasovaní bol Dušan Čimo odvolaný z funkcie člena Súdnej rady Slovenskej republiky. Overovatelia poverujú svojho člena Pavla Gogu oznámiť výsledok hlasovania Národnej rade Slovenskej republiky. Pán predseda, skončil som. Ďakujem.
Hort, Milan, podpredseda NR SR (2011-09-07):
Ďakujem pekne, pán minister. Zaujmite miesto určené pre navrhovateľov. Teraz dávam slovo spravodajcovi z navrhnutého gestorského výboru, ktorým je výbor pre vzdelávanie, vedu, mládež a šport, pánovi poslancovi Martinovi Poliačikovi, aby nás oboznámil v prvom čítaní s úvodnou informáciou. Nech sa páči.
Hort, Milan, podpredseda NR SR (2011-10-18):
Ďakujem pekne. Otváram všeobecnú rozpravu. Taktiež som nedostal ani k tomuto návrhu zákona žiadnu písomnú prihlášku, a preto sa pýtam, chce niekto vystúpiť na základe prihlášky ústnou formou? Nie je tomu tak. Vyhlasujem všeobecnú rozpravu za skončenú a prerušujem rokovanie aj o tomto bode programu. Ďakujem podpredsedovi vlády a ministrovi financií za uvedenie všetkých šiestich bodov, ktoré boli predmetom rokovania Národnej rady dnes o 10.30 hodine. Teraz budeme pokračovať prvým čítaním o vládnom návrhu zákona o ochrane druhov voľne žijúcich živočíchov a voľne rastúcich rastlín reguláciou obchodu s nimi a o zmene a doplnení niektorých zákonov . Poprosím teraz o chvíľu strpenia, pán minister je prítomný v Národnej rade, bol tu aj pred chvíľou, každú chvíľu príde do rokovacej sály, tak vyhlasujem trojminútovú prestávku. (Prestávka.) (Po prestávke.)
P. Hrušovský, podpredseda NR SR: (2002-05-29):
(Hlasovanie.) 113 prítomných, 98 za, 1 proti, 11 sa zdržalo, 3 nehlasovali. Pozmeňujúci návrh pána poslanca Halmeša sme schválili. M. Mesiarik, poslanec: To boli všetky návrhy, pán podpredseda, ktoré zazneli v rozprave. Prosím, dajte hlasovať o tom, že predmetný návrh prerokujeme v treťom čítaní.
Glváč, Martin, podpredseda NR SR (2016-05-19):
Spýtam sa, či chce reagovať rečník. Nie je tomu tak. Ďalší v rozprave, pán poslanec Matovič. Keďže nie je v sále, stráca poradie. Nech sa páči, pán poslanec Burian.
Pado, Martin, poslanec NR SR (2010-12-14):
Ďakujem pekne za slovo, pán podpredseda. Pán poslanec Ondruš, no, viete, inokedy, keď rozprávate, hovoríte ďaleko dlhšie, ale hovoríte aj konkrétne veci. A dnes mám taký pocit, že ste hovorili kratšie práve preto, že ste nevedeli nájsť nijaké konkrétne veci, ktoré by ste mohli uprieť tomuto návrhu. V dvoch bodoch ste rozprávali o tom, koľko veľa rozporov je s medzinárodnými dokumentmi, ktoré zaväzujú Slovenskú republiku, a neboli ste schopný okrem jedného jediného povedať nič. A potom druhý taký veľký argument. Povedali ste, že neprijateľným spôsobom sa ide meniť zákon. Ale z toho všetkého, čo ste hovorili, ja som nenašiel nijaký neprijateľný spôsob, nič, čo by bolo v rozpore s bežnou praxou a legislatívnymi pravidlami. Takže myslím, že kvôli tomuto vaše vystúpenie bolo, ako ste povedali, veľmi skrátené a také hutné, lebo tam chýbali konkrétne veci. Ďakujem pekne.
V. Veteška, podpredseda NR SR: (2007-05-17):
(Hlasovanie.) Prítomných 140, za 84, proti 16, zdržalo sa 39, nehlasoval 1. Konštatujem, že sme postúpili zákon do tretieho čítania . Otváram rozpravu v treťom čítaní a pýtam sa, kto sa hlási do rozpravy v rámci tretieho čítania? Nikto sa nehlási. Končím možnosť podania prihlášok do rozpravy a zároveň vyhlasujem rozpravu za skončenú. Prosím záverečné hlasovanie, pani poslankyňa.
Poliačik, Martin, poslanec NR SR (2013-09-25):
Ja som čakal, kedy to zaznie. Imperatívny mandát tu šteklí mnohých. Chvalabohu, nikto nemá tú odvahu o tom hovoriť nahlas, pán Jánoš sa teraz uriekol na chvíľku. Treba si uvedomiť, že sme tu stále v prvom rade zvolení demokraticky, a nie partokraticky. Napríklad všetci poslanci SaS sa vykrúžkovali do parlamentu. Všetci, ktorí sa dostali do parlamentu, všetkých 11, sa dostali cez 3 % hlasov pre stranu a každý sa sem dostal cez svoje osobné krúžky. Koľko poslancov SMER-u, ja viem, že tam sú iné počty, ale dosiahlo aspoň tie krúžky ako posledný z vykrúžkovaných SaS-károv? To je prvá vec. Druhá vec, ja som iba pomenúval skutočnosť, páni kolegovia, to, že opozícia mala byť rozdelená na štandardnú a neštandardnú, pán Jánoš, povedal váš predseda parlamentu na tlačovke, že nie je ochotný sa baviť s tzv. neštandardnými stranami o tom, ako dosiahnuť poriadok na rokovaní parlamentu. Vy tu nehovorte, že ja vás z niečoho, úbohú drvivú väčšinu obviňujem, to jednoducho bolo povedané ústami prvého z rovných, predsedu parlamentu, ktorý povedal, že na tom, aby sme sa dohodli, ako spraviť v parlamente poriadok, budeme rokovať so štandardnými stranami. Čo je neštandardné napríklad na SaS? Nedostali sme sa sem cez voľby? Nemáme snáď normálne stanovy? Nefungujeme podľa zákona o politických stranách? Kde je právo určovať zrazu na strane opozície, ktorá strana je štandardná, ktorá nie? Takže ak mi vyčítate, že tu pomenúvam fakty, tak prestaňte robiť tie fakty, a ak by ste všeobecne skončili s tým, tak vôbec nepotrebujeme meniť rokovák.
Paška, Pavol, predseda NR SR (2014-03-20):
Pán poslanec Přidal.
Grendel, Gábor, podpredseda NR SR (2022-02-25):
Pán poslanec Dostál.
Sedlák, Justín, poslanec NR SR (2024-10-23):
Ďakujem za slovo, pán predsedajúci. Vážená pani poslankyňa, vážení páni poslanci, predkladám spoločnú správu výborov Národnej rady Slovenskej republiky o výsledku prerokovania vládneho návrhu zákona, ktorým sa mení a dopĺňa zákon č. 513/2009 Z. z. o dráhach a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony, tlač 377, v druhom čítaní. Národná rada Slovenskej republiky uznesením č. 508 z 24. septembra 2024 pridelila predmetný návrh zákona na prerokovanie týmto výborom: ústavnoprávnemu výboru, výboru pre hospodárske záležitosti. Výbory prerokovali návrh zákona v lehote určenej uznesením Národnej rady Slovenskej republiky. Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili gestorskému výboru v určenej lehote žiadne stanovisko k predmetnému návrhu zákona. Návrh zákona odporučili Národnej rade Slovenskej republiky schváliť ústavnoprávny výbor uznesením č. 173 zo 17. októbra 2024 a výbor pre hospodárske záležitosti uznesením č. 98 z 21. októbra 2024. Z uznesení výborov Národnej rady Slovenskej republiky uvedených pod bodom III tejto správy vyplýva 21 pozmeňujúcich a doplňujúcich návrhov. Gestorský výbor odporúča hlasovať o bodoch 1 až 21 spoločne s odporúčaním schváliť. Gestorský výbor na základe stanovísk výborov k predmetnému návrhu zákona vyjadrených v ich uzneseniach uvedených pod bodom III tejto správy a v stanoviskách poslancov gestorského výboru vyjadrených v rozprave k tomuto návrhu zákona odporúča Národnej rade Slovenskej republiky vládny návrh zákona, tlač číslo 377, schváliť v znení pozmeňujúcich a doplňujúcich návrhov uvedených v tejto spoločnej správe, ktoré gestorský výbor odporučil schváliť. Spoločná správa výborov o výsledku prerokovania návrhu zákona v druhom čítaní bola schválená uznesením výboru pre hospodárske záležitosti č. 112 z 22. októbra 2024. Týmto uznesením ma výbor zároveň poveril predložiť návrhy v zmysle príslušných ustanovení rokovacieho poriadku Národnej rady Slovenskej republiky. Pán predsedajúci, prosím, otvorte rozpravu.
Ferenčák, Ján, poslanec NR SR (2020-09-23):
Kolegyne, kolegovia, v regionálnom rozvoji pracujem dlho, pretože nielen som primátor mesta priamo Kežmarok, tam, kde aj pán Mazurek býva, ale som aj tvorca akčných plánov a vôbec som spolupracoval na tvorbe zákona o NRO. Jeden fakt platí, ak štát chce vyrovnať regionálne rozdiely a spraviť zo Slovenska krajinu príležitostí pre všetkých, tak musí sa venovať tým, ktorí majú problém. To je fakt. Takýto, sú okresy, ktoré majú problém, a ja som vždy vravel, ony si to nezavinili, pretože tam chýba cestná infraštruktúra, investícia a tak ďalej a tak ďalej, je to nie problém troch rokov, piatich, desiatok rokov, ktoré jednoducho nikto nerobil cielené strategické plánovanie. To je celý problém. To, čo kolega aj povedal, ja hovorím, súhlasím tak na 50 % a nechcem sa venovať ani automobilkám a nič, lebo zas hovoriť, že je to zlé, to tiež nie je celkom pravda. Vždy sa povie 50 %, to druhé sa nepovie. Aj tú automobilku potrebujeme, aj tých subdodávateľov potrebujeme. Jasné, keď si vybral, niekde to miesto bolo lepšie, žiaľ, nevyšlo to. Ale tiež by som nesúhlasil, že sa nič nespravilo za posledné roky, lebo v Kežmarku konkrétne, aj kolega sa tam prisťahoval do Kežmarku zo Spišskej Belej, za päť rokov sa nám podarilo dotiahnuť zhruba päť nových investícií. A posledná vláda Petra Pellegriniho; priamo do Kežmarku išla investičná pomoc cez 20 mil. pre posledného investora, a to je Mubea. Ale to je zrnko v piesku. Čiže to, čo sa možno nám trošku darí zmierňovať, ale, žiaľ, demografický vývoj, ktorý je v okrese, nie je nám priaznivý. To vidím veľké rozdiely práve v Rožňave a v iných okresoch, kde sa im to nedarí. Takže táto pomoc je potrebná, súhlas, ale treba rozprávať fakty a nie taľafatky. Ďakujem.
Naď, Jaroslav, minister obrany SR (2021-05-03):
Ďakujem pekne, kolegovia. Začnem pani Marcinkovou. Ďakujem veľmi pekne za nielen podporu, ale aj za záujem o ozbrojené sily, ktoré ste prejavili počas volebného obdobia. Veľmi si to vážim a teším sa na ďalšiu spoluprácu. Pán Mizík, aj som rozmýšľal, potom som si povedal, že nemá význam na to reagovať. A vlastne tam už ani nie ste. Pán Beluský, neutralita je ilúzia, žiaľ. V našom geopolitickom priestore je neutralita čistá ilúzia. Videli sme to na Ukrajine. Jednoducho, neutralita nie je cesta. Či je 2 % ten záväzok, či je adekvátne dávať. Viete ani tak nejde o to, že či dávať 2 % alebo 1,8 %. Dôležité je to, akým spôsobom tie peniaze míňate. A keď sa mne podarí to urobiť tak ako doteraz, že jednoducho tie peniaze sa nerozkrádali, tak verím tomu, že sa to, že to pomôže aj ekonomike ako-takej. Nezabudnite na to, že na obrane je aj školstvo, aj zdravotníctvo, aj polícia, aj množstvo iných oblastí, kde sa to vie vrátiť naspäť aj cez obranný priemysel Slovákom a pomôcť krajine ako-takej. Služobné byty momentálne je to na Generálnej prokuratúre, kde sme požiadali o výklad. Ak nám generálny prokurátor povie, že môžem pokračovať, tak pokračujeme ďalej v predaji. Myslím si, že by to tak malo byť. Pán Suja, že čo chcem robiť? Ja to hovorím na tom výbore veľmi pravidelne, ja sa nebránim tomu hovoriť o budúcnosti, lebo je to veľmi dôležité. A zároveň súhlasím s vami, že je dobré mať dobré vzťahy s každým, kto nás neohrozuje. Zároveň vám môžem povedať, že keby ste čítali tie spravodajské informácie, ktoré čítam ja, premiér, minister zahraničných vecí a ďalší, tak by ste pochopili. Ale to je reakcia na pána Ďuricu. Čo sa týka prepožičiavania tričiek. No, dali sme 18 mil. eur na výstroj, na výstrojné súčiastky a tohto roku opäť a výrazne sa to lepší. A minulosť, budúcnosť, to je presne o tom, že ja budem mať za úkol naozaj vysporiadať sa s minulosťou, a to nám pomôže pre budúcnosť. Ďakujem pekne všetkým. (Potlesk.)
Danko, Andrej, predseda NR SR (2019-12-03):
Prosím, prezentujme sa a hlasujeme. (Hlasovanie.) Prítomných 144 poslancov, za 68, proti 41, zdržalo sa 27, nehlasovali 8. Konštatujem, že sme návrh novely zákona o ochrane pamiatkového fondu neschválili. Ďalej budeme hlasovať o bode 30 schváleného programu, ktorým je druhé čítanie o návrhu poslancov Senka a Jarjabka na vydanie zákona, ktorým sa mení a dopĺňa zákon č. 434/2010 Z. z. o poskytovaní dotácií v pôsobnosti Ministerstva kultúry Slovenskej republiky (tlač 1676). Prosím spoločného spravodajcu z výboru pre kultúru a médiá poslanca Náhlika, aby hlasovanie uvádzal. (Hlasovanie o návrhu poslancov Národnej rady Slovenskej republiky Jána Senka a Dušana Jarjabka na vydanie zákona, ktorým sa mení a dopĺňa zákon č. 434/2010 Z. z. o poskytovaní dotácií v pôsobnosti Ministerstva kultúry Slovenskej republiky v znení neskorších predpisov , tlač 1676.)
Krajčí, Marek, minister zdravotníctva SR (2021-02-04):
Áno, v tej odpovedi som uviedol, že je to bez preskripčného obmedzenia, takže tento liek bude môcť predpísať ktorýkoľvek lekár. A ako som aj uviedol v tej odpovedi, tak tie prvé balenia už prichádzajú, budú dovezené, pretože ich, samozrejme, trebalo doviezť a bol tam aj nejaký problém, keďže ten pravdepodobne distribútor, ktorý hovoril, že to bude skôr k dispozícii, to nedoviezol hneď, ale teda už sú na ceste. A to isté, tieto balenia, ktoré odporučí Univerzitná nemocnica Louisa Pasteura, aby som ich teda uviedol a schválil ich neregistrované použitie, tak už tiež by mali byť k dispozícii, teda sú niekde na ceste. Takže predpokladám, že to bude skôr, oveľa skôr, v podstate už v nasledujúcich dňoch a tieto balenia ako prídu, tak predpokladám, že pôjdu aj do lekární, aby sa mohli potom dostať k pacientom, ktorým ich predpíšu možno aj v rámci profilaxie aj lekári, ktorí budú mať pacientov s týmto ochorením. Ďakujem pekne.
Hrušovský, Pavol, predseda NR SR (2012-02-29):
Ďakujem, pani ministerka, za odôvodnenie a poprosím pána predsedu výboru, aby z poverenia výboru informoval o stanovisku výboru k predloženému návrhu vlády na prijatie zákona o verejnom obstarávaní. Nech sa páči.
P. Paška, predseda NR SR: (2007-09-21):
(Prezentácia.) Konštatujem, že Národná rada nie je uznášaniaschopná. Prerušujem rokovanie. Pokračovať budeme v pondelok o 9.00 hodine. Ďakujem. Príjemný víkend. (Ruch v sále.) Ešte, nech sa páči, pán poslanec Janiš.
Pellegrini, Peter, predseda NR SR (2015-06-30):
Chcem požiadať pána predsedu Fecka zo strany OĽaNO, aby si plnil svoje povinnosti ako predseda výboru. Pán poslanec Viskupič, nech sa páči.
Kaliňák, Robert, poslanec NR SR (2010-12-16):
Veľmi pekne ďakujem. Vážený pán poslanec Kaník, začnem od vás. Viete, u vás môžem povedať len jednu vec, že pokiaľ my sme používali eurofondy na výstavbu diaľnic, vy ste ich používali na výstavbu svojho vleku a svojho brata pri Banskej Štiavnici. (Potlesk.) A ani vám nemusím hovoriť žiadnu urážku, voliči v Banskej Štiavnici dali vášmu štýlu vládnutia v Banskej Štiavnici jasne najavo, ako to naozaj je. (Potlesk.) A ja blahoželám pánovi Slafkovskému, samozrejme, aj sa s ním zároveň lúčim, len mu nezabúdam pripomenúť, aby nezabudol opäť svojej manželke dať zákazku na mestskom úrade, tak ako to mal vo zvyku už štyri roky, keď už primátorom bol. (Potlesk.) A, pochopiteľne, chcem sa ospravedlniť pánovi poslancovi Matovičovi, áno, povedal som zle číslo, pretože to nie je 2,3 mld., ale 2,6, pretože stojí iba polprofil, čiže celá diaľnica sa ráta vždy podľa kilometra v obidvoch profiloch. Ja som povedal 2,3, ale 1,3 krát 2 je 2,6. To znamená, celý profil je 2,6 mld. na kilometer a to je naozaj svetový rekord, ktorý neprekoná naozaj nikto, ani šejk v Abu Dhabi. Čo sa týka pána poslanca Radošovského, áno, 30 rokov tu je jediná diaľnica, to je Bratislava – Trnava. A skúste povedať koeficient, ako sa údržba za 30 rokov z rokov 70. alebo 80. znásobila, o koľko stokrát je, samozrejme, je to omnoho drahšie. Preto má PPP projekt význam, ale už to nechcem rozoberať. Ale rád by som pripomenul pána štátneho tajomníka Hudackého, ktorý sľúbil diaľnicu Prešov – Snina, na tú sa strašne teším, keď hovoríte o tých sľuboch. Na tú sa extrémne teším, ako za štyri roky bude postavená. Ale čo sa týka EIB, ešte tu bolo spomínané, no nie preto, že by bol zlý projekt, ale preto, že mal problémy s environmentálnymi vecami, preto EIB podmieňovala, že treba urobiť úpravu pri výstavbe, nie kvôli tomu, že by bol predražený. Takže keď chceme byť faktickí a faktografickí, pán poslanec Matovič, tak naozaj potom hovorme ale čistú, čistú pravdu. A ku ostatným poslancom SaS, tam už môžem len použiť pána poslanca Brocku, a to porekadlo o trafenej husi. (Potlesk.)
Grendel, Gábor, podpredseda NR SR (2021-05-11):
Prezentujme sa a hlasujme. (Hlasovanie.) Prítomných 130 poslancov, za 44, proti 11, zdržalo sa 74, nehlasoval 1 poslanec. Konštatujem, že sme navrhované uznesenie neschválili. Nasleduje hlasovanie o návrhu uznesenia k bodu 65 schváleného programu, ktorým je Správa o činnosti komisára pre osoby so zdravotným postihnutím za rok 2020 (tlač 482). Dávam slovo spoločnej spravodajkyni z výboru pre ľudské práva a národnostné menšiny pani poslankyni Kataríne Hatrákovej, aby hlasovanie uviedla. (Hlasovanie o Správe o činnosti komisára pre osoby so zdravotným postihnutím za rok 2020 , tlač 482.)
Šimečka, Michal, podpredseda NR SR (2023-12-14):
Ďakujem veľmi pekne. Pán poslanec Vašečka.
B. Bugár, podpredseda NR SR: (2004-12-02):
E. Rusnáková, poslankyňa: Vážený pán predsedajúci, vážený pán minister, vážené kolegyne, kolegovia, dovoľte mi, aby som predniesla správu k tlači 888a Výboru Národnej rady Slovenskej republiky pre vzdelanie, vedu, šport a mládež, kultúru a médiá. Ako gestorský výbor podáva túto správu: Národná rada Slovenskej republiky uznesením... (Ruch v sále.)
Ďurovčík, Emil, poslanec NR SR (2019-06-27):
Vážený pán predsedajúci, dovoľte mi ako určenému spravodajcovi výboru predniesť správu Výboru Národnej rady Slovenskej republiky pre financie a rozpočet o výsledku prerokovania správy o stave a vývoji finančného trhu za rok 2018. Správu pridelil predseda Národnej rady Slovenskej republiky na prerokovanie Výboru Národnej rady Slovenskej republiky pre financie a rozpočet 18. júna 2019. Ako gestorský výbor určil Výbor Národnej rady Slovenskej republiky pre financie a rozpočet. Uvedenú správu prerokoval Výbor Národnej rady Slovenskej republiky pre financie a rozpočet a prijal k nej uznesenie č. 414 zo dňa 13. júna 2019. Uvedený výbor predloženú správu zároveň vzal na vedomie a odporučil Národnej rade Slovenskej republiky správu o stave a vývoji finančného trhu za rok 2018 vziať na vedomie. Zo strany výboru ani poslancov neboli predložené žiadne stanoviská alebo pripomienky. Gestorský výbor schválil uvedenú správu uznesením č. 441 zo dňa 13. júna 2019. Výbor ma určil za spravodajcu výboru. Výbor zároveň ma poveril predniesť správu výboru na schôdzi Národnej rady, navrhnúť Národnej rade postup pri hlasovaní podľa príslušných ustanovení zákona o rokovacom poriadku Národnej rady. Výbor zároveň odporučil Národnej rade vysloviť súhlas, aby guvernér Národnej banky Slovenska pán Peter Kažimír správu uviedol a mohol vystúpiť v rozprave na schôdzi Národnej rady. Ďakujem, pán predsedajúci, skončil som. Otvorte, prosím, rozpravu.
Přidal, Alojz, poslanec NR SR (2013-12-11):
Pán kolega Číž, mňa by veľmi zaujímal názor pána ministra financií Petra Kažimíra na vaše vystúpenie. Ja by som bol zvedavý, či si on myslí, že ste ho teda podporili alebo pohanili. Ja naozaj z toho vášho vystúpenia neviem, či tento rozpočet haníte alebo ho obhajujete. Sám hovoríte, že 80 % občanov má platy menšie, ako sú priemerné. Pýtate, že keď prepustíte ľudí zo štátnej správy alebo verejnej niekde v Banskej Štiavnici, kde títo ľudia pôjdu robiť. Ale veď kto prišiel s ESO-m a hovoril tu o nejakej optimalizácii ako zamestnancov. To sme prišli my alebo ste prišli vy s tým? Hovoríte, že do zdravotníctva nie sú žiadne kapitálové investície. Ale kto sľúbil tým ľuďom istoty? Kto tu vládne šesť rokov z posledných osem rokov? Prečo s tým nič nerobíte teda. A čo sa týka tých médií, pozrite sa, médiá sú rovnako dobré a zlé tak k opozícii, ako aj ku koalícii alebo k strane SMER. Takže by som sa k médiám nevyjadroval.
Blaha, Ľuboš, poslanec NR SR (2015-02-10):
Ďakujem pekne. Pán kolega Bugár, je možné, že vo veľa veciach sa vieme zhodnúť aj v oblasti zahraničnej politiky, ale vy ste veľa času venovali práve tej, kde naozaj tá zhoda neexistuje a kde ten konsenzus bol narušený, čo je úplne v poriadku, lebo o zahraničnej politike treba diskutovať. A to je aj otázka Ukrajiny. Už aj preto, lebo naozaj ide o otázku vojny a mieru. Čiže tu treba veľmi, veľmi starostlivo zvažovať, aké sú dôsledky našich činov. A to práve, keď citujete Roberta Fica, keď hovorí o tom, že vstup Ukrajiny do NATO je bezpečnostným rizikom, tak to je proste očividný fakt, že to je bezpečnostné riziko. Ak chcete zavierať oči, môžete si to samozrejme odôvodňovať morálkou, princípmi a tak ďalej, ale zatvárať oči nad tým, že z tohto by mohla vzniknúť vojna, ktorá by veľmi vážne ohrozila aj Slovenskú republiku, to je naozaj nezodpovedné. Čiže vždy treba hľadieť na následky našich činov. Dôsledky, to je, to je základ zodpovednej, zodpovednej zahraničnej politiky. A v tom ja vidím ten zásadný rozdiel medzi slovenskou pravicou a slovenskou ľavicou. Slovenská pravica naozaj vidí predovšetkým ideológiu a jej zahraničná politika je vyslovene diktovaná submisivitou voči Spojeným štátom americkým, kdežto slovenská ľavica sa snaží obhajovať národné záujmy Slovenskej republiky a snaží sa najmä, najmä o realizmus. Čiže z tohto hľadiska je ten rozdiel badateľný aj v prípade Ukrajiny. A myslím si, že keď Robert Fico hovorí o tom, že naše hlavné národné záujmy, naším najväčším národným záujmom je stabilita, tak tým mal na mysli stabilitu aj na Ukrajine, aj stabilné Rusko, aj stabilný Západ. A práve toto všetci podporujeme. Čiže žiadne vojenské riešenia a žiadne silné reči v časoch, kedy naozaj veľmi vážne potrebujeme mier. Ďakujem.
Dubovický, Richard, poslanec NR SR (2024-10-02):
Ďakujem za slovo, pán predsedajúci. Dovoľte reagovať, lebo podľa mňa to bolo celkom zavádzajúci obsah, ktorý dal pán podpredseda Gašpar, a budem čítať z jedného ekonomického denníka, píše sa 4. 10. 2023. Dúfam, že to prečítam celé. Návrh na ozdravenie verejných financií predstavil dočasne poverený premiér Ľudovít Ódor a dočasne poverený minister financií Michal Horváth. Ministerstvo financií pripravilo návrh takmer sto opatrení v objeme 7 % HDP alebo necelých 10 mld. eur, ktoré by mohli v ozdravení, ktoré by pomohli v ozdravení verejných financií. Táto suma prevyšuje potrebu konsolidácie a stabilizácie dlhu v najbližších rokoch o takmer tretinu a nasledujúca vláda si z nich bude môcť vybrať podľa vlastných priorít, čo je veľmi dôležité. Konsolidačný mix s najmenej negatívnym vplyvom na ekonomiku by mal pozostávať primárne zo zníženia prevádzkových výdavkov a zamestnanosti vo verejnej správe. Rast by výraznejšie neohrozilo ani zacielené sociálne dávky a dotácie na tých, ktorí ich najviac potrebujú. A návrh opatrení sa skladá zo zvýšenia príjmov menej škodlivých pre ekonomiku v celkovej sume 3,2 mld. eur, a to je zacielenie sociálnych dávok, zdanenie negatívnych externalít, zoštíhlenie verejnej správy, o ktorej sme sa tu rozprávali, efektívnejší daňový systém, zníženie dotácií a efektívna prevádzka. Takže z toho všetkého, ja keď si dobre pamätám, to lego bolo pekne vyskladané, že budúca vláda, hocijaká vláda, si mohla vyžia... mohla si vyskladať takýto balíček podľa svojich priorít. A čo hovorí pán Ódor, hovorí to, že vláda mala šetriť prvá sama na sebe. Ďakujem.
Číž, Miroslav, podpredseda NR SR (2014-11-25):
Ďakujem. Takže po pánovi poslancovi Švejnovi, ktorý vystúpil za MOST – HÍD, za klub, teraz sa do rozpravy písomne prihlásil pán poslanec Mihál z SaS. Má slovo.
Glváč, Martin, podpredseda NR SR (2018-05-28):
Ďakujeme. S faktickými poznámkami vidím osem, tak deväť, takže končím možnosť prihlásiť sa. Posledná pani poslankyňa Nehézová. Nech sa páči, pán poslanec Mora.